আসাদুজ্জামান নূর: এখানে একটা সমস্যা আছে। সেটা হলো আমরা বলছি ঠিকই, কিন্তু এটার জন্য আমাদের কী করতে হবে সেটা বলছি না। সেই গাইড লাইনটা আমাদের দিতে হবে। সেই গাইড লাইনটা আমাদের মন্ত্রণালয় থেকে আমরা মোটামুটি তৈরি করেছি। হয়তো আগামী বছর শুরু থেকেই আমরা শুরু করব। এখন বাচ্চারা সবাই পরীক্ষা নিয়ে ব্যস্ত হয়ে যাচ্ছে। এরপরেই আমরা ওই কাজগুলো শুরু করব। এবং এটি কিন্তু প্রতিটি শিক্ষা প্রতিষ্ঠানে একটা কন্টিনিউয়াস প্রোসেস হতে হবে। এটা এমন না যে, বছরে একদিন বা একটা সপ্তাহ পালন করলাম, করে কাজ শেষ হয়ে গেল। তা তো নয়। প্রতিদিন আমাকে পতাকা উত্তোলন করতে হবে। আমাকে জাতীয় সঙ্গীত গাইতে হবে। আমাকে জাতীয় সঙ্গীতের পাশাপাশি একটি দেশাত্মবোধক গান জানতে হবে। আমাকে জানতে হবে রবীন্দ্রনাথকে, নজরুলকে, শামসুর রাহমানকে, জীবনানন্দ দাসকে। শুধু সংস্কৃতি কেন, বঙ্গবন্ধুকে আমাকে জানতে হবে না? যারা স্বাধীনতার জন্য জীবন দিয়েছে তাদের কথা জানতে হবে না? আমাদের দেশের বড় বড় যারা পেইন্টার তাদের সম্পর্কে জানতে হবে না? যারা শিক্ষাবিদ, যারা বিজ্ঞানী, যারা খেলোয়াড়, বিভিন্ন ক্ষেত্রে যারা অবদান রেখেছে এদের সম্পর্কে আমাদের জানতে হবে। এই জানার ভেতর দিয়েই কিন্তু সে নিজেকে তৈরি করবে। সে নিজেই এক সময় ঠিক করবে যে, আমি একজন বড় লেখক হতে চাই। আমি একজন বড় শিক্ষাবিদ হতে চাই। আমি একজন বড় অর্থনীতিবিদ হতে চাই। আমি একজন বড় খেলোয়াড় হতে চাই। বড় শিল্পী হতে চাই। এই যে গড়ে তোলার কাজটা,এটা সবচে’ বেশি জরুরি। এই কাজটি করার জন্য শুধু সংস্কৃতি মন্ত্রণালয় যথেষ্ট নয়। এখানে দুটি শিক্ষা মন্ত্রণালয়, তাদের দরকার আছে। পাশাপাশি আমি মনে করি আমাদের অর্থ মন্ত্রণালয়, তাদেরও এই ক্ষেত্রে বাজেট নিতে হবে। বাজেটটা বাড়িয়ে দিতে হবে। কারণ এই বাড়তি কাজগুলো করার জন্য বাড়তি কিছু লোক লাগবে। বাড়তি কিছু শ্রম দিতে হবে। সেটার জন্য কিছু খরচেরও ব্যাপারও আছে।